tartuNLP/wikipedia-smugri-20251201 huggingface dataset:
Likainen pommi

Likaiset pommit ovat radiologisia aseita, joissa tavanomainen räjähdysaine räjähtäessään levittää radioaktiivista ainetta ympäristöön. Vaikutus riippuu käytetystä radioaktiivisesta aineesta ja käytännössä pommista aiheutuva todellinen säteilyvaara rajoittuu enimmilläänkin muutamien kilometrien etäisyydelle. Likainen pommi soveltuukin hyvin terroristiaseeksi, sillä säteily lisää pommin kauhuvaikutusta. Tyypillisesti pommin aiheuttama räjähdys onkin vaarallisempi kuin mukana olevan radioaktiivisen aineen säteily.
Likainen pommi ei sovellu sotilaskäyttöön, vaan sitä pidetään yleisesti terroristien aseena. Myös Geneven sopimus kieltää likaisen pommin sotilaskäytön. Likaista pommia ei myöskään pidetä varsinaisena joukkotuhoaseena, koska sellaisen räjäyttäminen ei todennäköisesti surmaa montaakaan ihmistä. Likainen pommi aiheuttaa pikemminkin psykologista tuhoa kuin fyysistä. Useat asiantuntijat pitävät sitä ”talousaseena”, koska paniikki häiritsisi nimenomaan talouselämää. Esimerkiksi pernarutto olisi joukkotuhoaseena kuolettavampi, sekä paljon helpompi hankkia ja kuljettaa.
Likaisen pommin rakentaminen ei ole periaatteessa juurikaan vaikeampaa kuin tavanomaisen pommin. Aseessa tavallinen räjähdysaine levittää likaiseen pommiin pakattua radioaktiivista ainetta ympäristöön. Pommin rakentamisessa vaikeinta on hankkia sopivaa radioaktiivista ainetta, joka käytännössä vaikeuttaa säteilyvaikutukseltaan merkittävän pommin rakentamista huomattavasti. Pommissa tarvitaan riittävä määrä radioaktiivista ainetta, jolla on sopivat säteilyominaisuudet ja puoliintumisaika. Säteilyn vaikutukset pienenevät voimakkaasti etäisyyden kasvaessa säteilylähteestä, joten pommissa olevan radioaktiivisen aineen määrän on kasvettava myös haluttaessa laajentaa vaikutusaluetta. Muita valintaan vaikuttavia asioita ovat radioaktiivisen aineen saatavuus, puhdistamisen vaikeus haluttaessa kontaminoida ympäristöä ja kuinka helposti ne ovat levitettävissä ja käsiteltävissä. Kansainvälisen atomienergiajärjestö IAEA:n mukaan likaisen pommin rakentamiseen tarvittavia radioaktiivisia aineita on saatavilla lähes jokaisessa maassa.
Teoriassa likainen pommi räjähtäessään voi saastuttaa lähialueen pitkäksikin aikaa, eikä puhdistaminen aina ole taloudellisesti järkevää. Likaisen pommin räjähtäessä sen aiheuttamiin seurauksiin vaikuttavat useat muuttujat, kuten sääolosuhteet, isotooppi ja sen aktiivisuus sekä hiukkasten koko räjäytyksen jälkeen. Kaasuna, nesteenä tai jauheena oleva aine leviää räjähdyspisteestä ilmavirtojen mukana tehokkaimmin ympäristöön.
Yhtään likaista pommia ei ole tiettävästi ikinä räjäytetty missään. Valmiita pommeja on väitetty löytyneen korkeintaan kaksi tai kolme.
Yhdysvaltain energiaministeriö räjäytti 18. lokakuuta 2023 Nevadan koealueella maan alla radioaktiivisen pommin, jolla tutkittiin radioaktiivisuuden leviämistä räjähdyksessä. Tämä liitettiin mediassa siihen, että Venäjä oli vain muutamia tunteja aiemmin eronnut Ydinkoekieltosopimuksesta, johon Yhdysvallatkaan ei ikinä ollut liittynyt.
Mäkihypyn maailmancup 2006–2007

Mäkihypyn maailmancup 2006–2007 alkoi Kuusamossa, Suomessa 24. marraskuuta 2006. Kauden kolmestakymmenestä osakilpailusta hypättiin 26, joista osassa vain yksi kierros. Kausi 2006–2007 oli erityisen hankala siinä suhteessa, että useita kisoja jouduttiin siirtämään tai kokonaan perumaan olosuhteiden takia. Usein pahin "vihollinen" oli kova tuuli. Viimeinen osakilpailu hypättiin Planicassa, Sloveniassa 25. maaliskuuta 2007. Myös Planican päätöskilpailu jäi yhden kierroksen mittaiseksi lumisateen takia.
Kauden viimeiset kolme kisaa voitti Puolan Adam Małysz, joka voitti myös maailmancupin, ennen kauden norjalaista komeettaa Anders Jacobsenia. Eroa miesten välille kertyi lopulta 134 pistettä.
Kausi jäi monille mieleen dramatiikasta ja yllätyksistä, koska maailmancupin viiden parhaan joukkoon sijoittui kaksi tulokasta Anders Jacobsen ja itävaltalainen Gregor Schlierenzauer. Myös yksi erittäin vaarallinen kaatuminen nähtiin, kun tšekkiläinen Jan Mazoch kaatui 20. tammikuuta Puolan Zakopanessa hyppynsä pahasti ja hänet kannettiin tajuttomana mäkimontusta.
Pirre Alanen

Pirre Päivikki Alanen (ent. Leino, o.s. Pasanen) (s. 31. joulukuuta 1965 Helsinki) on Pirjo ja Spede Pasasen tytär.
Alanen on esiintynyt isänsä elokuvissa: kahvilan toisena myyjänä elokuvassa "Uuno Turhapuron poika", Maaperän tyttärenä elokuvassa "Viu-hah hah-taja" ja keinuvana pikkutyttönä elokuvassa "Leikkikalugangsteri". Hän esiintyi myös "Spede Show'n" vuoden 1982 kahdeksannessa jaksossa ja isästään kertovan "Koomikon kuva – Spede Pasanen 1930–2001" -dokumentin ensimmäisessä osassa vuonna 2002. Spede Pasasen kuoltua vuonna 2001 Alanen järjesti "Speden Spelien" juontajaksi Saija Hakolan. Alanen toimi myös "Speden Spelien" yhtenä numerot arpovana pallotyttönä. Isänsä kuoleman aikoihin Alanen toimi parisen vuotta helsinkiläisravintola Sea Horsen ravintoloitsijana.
Tammikuussa 2008 Alanen (silloinen Leino) tuomittiin Turun hovioikeudessa ryöstöstä, ampuma-aserikoksesta, törkeästä kotirauhan rikkomisesta, pahoinpitelystä ja laittomasta uhkauksesta kymmeneksi kuukaudeksi ehdolliseen vankeuteen. Lisäksi hän joutui maksamaan henkisestä kärsimyksestä 17 500 euroa ja muita kuluja lähes 8 000 euroa. Syynä oli laittomasti hoidettu velanperintä.
Vuosina 2010–2014 oikeudessa puitiin Pirre Alasen rakennusprojektia Espoossa vuosina 2003–2006. Keväällä 2013 kaksi rakennusprojektia hoitanutta miestä tuomittiin vankeuteen törkeästä petoksesta heidän aiheutettuaan oikeuden mukaan Alaselle 300 000 euron vahingot käyttämällä rakentamiseen tarkoitettuja lainoja muihin tarkoituksiin. Alanen syytti myös lahtelaista pankkia ja pankinjohtajaa muun muassa väärennöksistä, mutta syytteet hylättiin. Keväällä 2014 Itä-Suomen hovioikeus kumosi miesten tuomiot ja korvausvelvollisuuden, eikä korkein oikeus myöntänyt Alaselle valituslupaa.
Alanen sai näyttelijäsukuun kuuluneen Juha Unhon (1957–2018) kanssa kolme lasta: mainoselokuvaajana työskentelevän Roy Unhon (s. 1989) sekä kaksi tytärtä.
Panssaridivisioona

Panssaridivisioona (PsD) on mekanisoitu ja moottoroitu divisioona, joka koostuu panssarivaunu- ja avustavista yksiköistä, joihin kuuluu muun muassa jalkaväkeä ja tykistöä. Saksan Wehrmacht perusti ensimmäiset panssaridivisioonat 15. lokakuuta 1935 muiden maiden vielä tutkiessa konseptia. Saksalaisten panssaridivisioonien menestyksen myötä toisen maailmansodan sytyttyä myös muut armeijat perustivat panssaridivisioonia. 
Toisen maailmansodan jälkeen panssaridivisioonat ovat olleet useimpien modernien armeijoiden ydinyksiköitä.
Suomessa on ollut yksi panssaridivisioona jatkosodan aikana.
Stacey Cadman

Stacey Cadman (s. 1979 Länsi-Midlands, Englanti) on brittiläinen näyttelijä ja televisiojuontaja. Cadman on opiskellut taiteita ja tanssia Birminghamissa sekä musiikkiteatteria Arts Educational Schoolissa Lontoossa. 
Cadman aloitti televisiouransa BBC:n perhekomediassa "Cavegirl". Sen jälkeen hän näytteli Poppy Fieldsin roolia sarjassa "Kymppikerho" (2004–2005). Cadman on juontanut Channel 4:n "Monster Jam" -sarjaa sekä "Smile" ja "The Saturday Show" -ohjelmia.
Infinite (Stratovariuksen albumi)

Infinite on Stratovarius-yhtyeen kahdeksas albumi, joka julkaistiin vuonna 2000. Albumi nousi korkeimmillaan Suomen virallisen albumilistan sijalle 1 ja myi kultaa Suomessa. Kappaleissa "Mother Gaia", "Infinity" ja "Celestial Dream" on mukana myös orkesteri ja kuoro. "Infiniteltä" julkaistiin kappaleista "Hunting High and Low" ja "A Million Light Years Away" sekä single että musiikkivideo.
Kappaleet.
Sävellykset ja sanoitukset: Timo Tolkki, ellei toisin mainita.
Bonuskappaleet:
Ohivirtausmoottori

Ohivirtausmoottori (myös puhallinmoottori, ) on suihkumoottori, jossa osa virtauksesta ohittaa moottorin eri vaiheet (korkea- ja matalapainevaiheet), kun taas turbojettimoottorissa virtaus kulkee koko moottorin läpi. 
Ohivirtausmoottorin ensimmäisessä vaiheessa on puhallin, joka saa käyttövoimansa moottorin turbiinivaiheesta. Moottoria, joka saa suuren osan työntövoimasta puhaltimelta sanotaan suuren ohivirtauksen moottoriksi.
Useat modernit matkustajakoneet käyttävät korkean ohivirtaussuhteen moottoreita, kun taas modernit hävittäjälentokoneet käyttävät jälkipolttimella varustettuja matalan ohivirtaussuhteen moottoreita.
Ohivirtaus jäähdyttää moottoria ja hidastaa kaasuvirtausta, mikä vähentää melua ja parantaa hyötysuhdetta kun kaasuvirtaus on lähempänä koneen rakennenopeutta.
Britannian Grand Prix 1999

Britannian Grand Prix 1999 oli Formula 1 -sarjan osakilpailu, joka ajettiin Silverstonessa, Isossa-Britanniassa 11. heinäkuuta 1999. Kilpailun voitti David Coulthard, jolle voitto oli kauden ensimmäinen.
Michael Schumacher sai huonon startin, sillä sekä Irvine että Coulthard ohittivat hänet. Villeneuven ja Zanardin jäätyä lähtöruutuihinsa kilpailu keskeytettiin punaisella lipulla, mutta ainakaan kärkijoukossa ei sitä huomattu. Schumacher oli ohittamassa Irvineä Stowe-mutkassa kun hänen autonsa jarruihin tuli vika ja hän törmäsi kovalla vauhdilla rengasmuuriin. Schumacherin jalka murtui onnettomuudessa, minkä takia hän joutui olemaan sivussa kuudesta seuraavasta kilpailusta. Kilpailun nopeimman kierroksen ajoi Mika Häkkinen ajalla 1,28.309.
Tulokset.
Lähde:
Avaruusgeometria

Avaruusgeometria on geometrian osa-alue, jossa käsitellään kolmiulotteisia kappaleita. Kappaleilla on siis tasogeometrian kahden ulottuvuuden lisäksi kolmas ulottuvuus eli syvyys.
Yksi osa avaruusgeometriaa ovat avaruuskappaleet, jollaisia ovat esimerkiksi pallo, kartio, lieriö ja kuutio. Avaruuskappaleista voidaan laskea tasokuvioista laskettavien suureiden lisäksi muun muassa tilavuus, jonka tunnus on V.
Erityinen lukukuntaseula

Erityinen lukukuntaseula (SNFS) on menetelmä, jolla saadaan nopeasti jaettua tekijöihinsä suuri kokonaisluku, jonka muoto on esimerkiksi 2x+1. Nopeus on tietenkin suhteellista, mutta nopeampaa keinoa ei toistaiseksi tunneta.
"Vertaa:" Yleinen lukukuntaseula (GNFS) joka on tarkoitettu suurille luvuille, joita ei ole esitetty näin yksinkertaisessa muodossa.
Bremenin soittoniekat

Bremenin soittoniekat (uusimmassa suomennoksessa "Bremenin pelimannit")
on Grimmin veljesten kirjaama kansansatu, jossa aasi, koira, kissa ja kukko karkaavat isänniltään, jotka kohtelevat eläimiään huonosti. Eläimet päättävät lähteä Bremeniin, joka on kuuluisa vapaudestaan ja siitä, että siellä voi elää ilman omistajiaan.
Juoni.
Matkallaan Bremeniin eläimet näkevät valaistun mökin ja siinä neljä ryöväriä nauttimassa saalistaan. Eläimet päättävät esiintyä ryöväreille saadakseen palkkioksi ruokaa. Eläinten mölinä pelästyttää ryövärit, jotka pakenevat mökistä tiehensä. Eläimet valtaavat mökin. Myöhemmin yöllä ryövärit palaavat ja lähettävät yhden joukosta ottamaan selvää tilanteesta. Kissa raapii ryövärin kasvoja, aasi potkaisee ja koira puree sekä kukko ajaa takaa niin, että tunnustelija kertoo hirviöiden vallanneen talon ja niin ryövärit hylkäävät mökin, johon eläimet asettuvat asumaan.
Asmunti

Asmunti on kylä Ranuan kunnan eteläosassa lähellä Pudasjärven rajaa. Kyläyhteisö on levittäytynyt molempien kuntien alueelle.
Kylä sijaitsee kantatien 78 varrella, noin 25 kilometriä Ranuan kirkonkylältä, ja noin 45 kilometriä pohjoiseen Pudasjärven keskustaajamasta Kurenalta. Vuonna 2011 asukkaita kylällä oli alle 100. Parhaimpina vuosina kylän asukasluku on ollut 400.
Kylällä on toiminut oma koulu, joka lakkautettiin vuonna 2009. Kylän asukkaat yrittivät pelastaa lakkautettavan koulun, mutta kunnanvaltuusto päätti lakkauttaa koulun elokuusta 2009 lukien. Nykyisin koulurakennus on yksityishenkilön käytössä.
Pahe

Pahe on eettisesti huono inhimillinen ominaisuus tai luonteenpiirre, paha taipumus tai tapa.
Yleiskäytössä paheisiin kuuluvat muun muassa alkoholin, tupakan, tai huumeiden käyttö, uhkapelaaminen, vastuuntunnottomuus, pettäminen, valehtelu tai itsekkyys.
Pahe voidaan määritellä hyveiden turmeltumisena, mikä voi tarkoittaa sitä, ettei käytä hyvettä, väärinkäyttää sitä tai käyttää liikaa. Täten Antiikin Kreikan pääpaheet (katso Antiikin Kreikan neljä hyvettä) olisivat:
Kristillisessä etiikassa on määritelty seitsemän kuolemansyntiä, mutta niiden luettelo ei aina ole samanlainen. Siihen kuuluvat vaihtelevasti ylpeys, ahneus, irstaus, kateus, kohtuuttomuus, viha, laiskuus, epäusko, epätoivo, mielettömyys, panettelu ja pelkuruus.
Taipaleenharju

Taipaleenharju on Pudasjärven kaupungissa valtatien 20 varrella sijaitseva kylä. Se sijaitsee Taipaleenlammen, Mustalammen ja Ontamojärven eteläpuolella noin 12 kilometriä Pudasjärven keskustaajamasta Kurenalta lounaaseen ja noin 75 kilometriä Oulusta itäkoilliseen. Vuonna 2013 kylän asukasluku oli 135. Taipaleenharju valittiin vuonna 1990 Pohjois-Pohjanmaan vuoden kyläksi ja seuraavana vuonna Pudasjärven vuoden kyläksi.
Nimensä kylä on saanut vetotaipaleesta eli hirsisestä venetiestä, jota pitkin pääsi vielä 1600-luvulla Kiimingin vesistöstä Iijoen puolelle. Kylän maisemaa hallitsevat harjun laella edelleen seisovat kolme vanhaa hirsirakenteista tuulimyllyä. Varhaisin maininta kylän asutuksesta on vuodelta 1648, jolloin Taipaleenlammen välissä olevalla maakaistalla oli talo ja viljeltyä peltoa, jossa asui Aabram Parkkinen -niminen isäntä. 1700-luvulla kylän asutus laajeni tilojen kasvaessa ja isojen talojen siirtyessä ylemmäs harjun päälle. Lisää viljelysmaata saatiin kuivaamalla läheinen Aittojärvi. Kylällä toimi 1800-luvun puolivälistä 1920-luvun alkupuoliskolle kestikievari.
Kylän yksi tärkeimmistä elinkeinoista on aikoinaan ollut maatalous. Esimerkiksi vuonna 1950 kylällä oli yhteensä 32 karjatilaa. 1970-luvulle tultaessa tiloja oli enää 11.
Taipaleenharjussa aloitti vuonna 1949 Taipaleenharjun maamiesseura. Sen jäsenmäärä vuonna 1951 oli 60. Vuonna 1994 maamiesseura ja vuonna 1984 perustettu kylätoimikunta yhdistyivät uudeksi Taipaleenharjun kyläseuraksi. Kylätoimikunnan perustamisen jälkeen muun muassa kyläläiset saivat katuvalot Kuusamontien varteen. 
Kylätoimikunta laittoi alulle 1980-luvulla jalankulku- ja pyöräilyväylän suunnittelemisen. Se kuitenkin valmistui lopulta vasta vuonna 1996. Samana vuonna valmistui myös Kuusamontien varteen muutamille kylän bussipysäkeille katokset. Vuonna 2024 kylän jalankulku- ja pyöräilyväylää parannettiin, kun rakennettiin uusi yli kilometrin mittainen osuus. Jalankulku- ja pyöräilyväylän parantamiseen eduskunta myönsi 500 000 euron niin sanotun joululahjarahan. Samalla uudistettiin neljä uutta linja-autopysäkkiä. 
Kylällä aloitti vuonna 1957 alkujaan kansakouluna aloittanut Taipaleen koulu. Kaupunginhallituksen päätöksestä koulu lakkautettiin vuonna 2005. Viimeisenä lukukautena (2004–2005) oppilaita koulussa oli 26. Lakkautumisen jälkeen vanha koulurakennus on ollut yksityiskäytössä.
Paratiisi – Baddingin parhaat

Paratiisi - Baddingin parhaat (LOVER 4) on Rauli Somerjoen kokoelma-albumi vuodelta 1983. Levyn kannen on suunnitellut P. Niemi ja koonnut T.V.
Kappaleet.
A-puoli
B-puoli
Desolation Street

Desolation Street on I Walk The Linen tammikuussa 2006 julkaistu toinen albumi. Se nousi julkaisuviikollaan Suomen virallisen albumilistan sijalle 26. Gearhead Records julkaisi albumin Yhdysvalloissa tammikuussa 2007.
Kappaleet.
Yhdysvalloissa julkaistussa versiossa lisäksi ”When I´m Gone” -musiikkivideo
Val di Fiemme

Val di Fiemme (saks. "Fleimstal") on laakso Trentino-Etelä-Tirolin alueella Pohjois-Italiassa Dolomiittien vuoristossa. 
Val di Fiemme on tullut tunnetuksi hiihtokeskuksena, jossa järjestettiin hiihdon maailmanmestaruuskilpailut 1991, 2003 ja 2013.
Stratovarius (albumi)

Stratovarius on vuonna 2005 ilmestynyt Stratovarius-yhtyeen yhdestoista studioalbumi. Se oli yhtyeen viimeinen kitaristi Timo Tolkin ja basisti Jari Kainulaisen kanssa. Albumilla Stratovarius irtaantui sille tyypillisestä power metalista mennen enemmän perinteisemmän hard rockin puolelle. Timo Tolkki on myöhemmin kertonut, ettei pidä albumista.
Albumin avausraidasta ”Maniac Dance” julkaistiin single ja kuvattiin musiikkivideo. Albumin rajoitetulla painoksella oli mukana myös "Stratovarius Rockumentary" -dokumentti.
Kappaleet.
Sävellykset ja sanoitukset: Timo Tolkki, ellei toisin mainita.
Diamond Eyes

Diamond Eyes on I Walk the Linen heinäkuussa 2006 julkaistu EP. Julkaisuviikollaan se nousi Suomen virallisen singlelistan sijalle 2. Levy on julkaistu CD:nä ja 7-tuumaisena vinyylinä.
Kappaleet.
CD.
+ ”When I’m Gone” -video
Martensiitti

Martensiitti on teräksissä esiintyvä lievästi tetragonisen hilarakenteen omaava ferriitti, eli tilakeskinen tetragoninen hilarakenne, joka syntyy austeniitista leikkautumalla ilman diffuusiota. Martensiitti syntyy seostamattomaan tai niukkaseosteiseen teräksen nopean jäähtymisen eli karkaisun yhteydessä austeniitti-faasista tietyllä lämpötila-alueella (Ms - Mf, missä reaktion alkamislämpötila on Ms ja loppumislämpötila Mf). Nämä lämpötilat riippuvat hiilipitoisuudesta. Martensiitti on sitä kovempaa mitä suurempi sen hiilipitoisuus on. Martensiitti on hiiliylikyllästeinen, koska hiili ei ehdi sitoutua karbideihin nopean jäähdytyksen aikana, vaan jää liuenneeksi martensiitin hilaan välisija-atomeina.
Martensiittia voi syntyä mekaanisen muokkauksen seurauksena austeniitista metastabiileissa austeniittisissa ruostumattomissa teräksissä (esimerkiksi 17Cr-7Ni-teräs). Esimerkiksi kylmävalssaamalla voidaan austeniittiseen teräkseen saada martensiittia, mikä lujittaa terästä voimakkaasti. Taipumusta martensiitin muodostukseen austeniittisissa ruostumattomissa teräksissä kuvataan Md30-lämpötilan avulla.
Martensiittinen kiderakenne esiintyy teräksen lisäksi useilla muillakin metalliseoksilla. Muistimetallien ominaisuudet perustuvat siihen, että ne voivat palautuvasti muuttua austeniittisesta rakenteesta martensiittiseen ja päinvastoin.
Uudenmaan prikaati

Uudenmaan prikaati (lyh. UUDPR, , lyh. NYLBR) on Suomen merivoimien joukko-osasto ja samalla Suomen puolustusvoimien ainoa ruotsinkielinen joukko-osasto. Se sijaitsee Tammisaaren Dragsvikissä nykyisessä Raaseporin kaupungissa.
Uudenmaan prikaati kouluttaa varusmiehiä Vaasan rannikkojääkäripataljoonassa ja Tammisaaren rannikkopataljoonassa. Varuskuntaan kuuluvat myös sotilaskoti ja varuskuntaravintola Creutz (ent. muonituskeskus), joka on Leijona Cateringin alainen.
Prikaati kuului maavoimiin vuoteen 1998 saakka. 
Yhdysvaltojen kanssa vuonna 2023 solmitun DCA-sopimuksen perusteella Yhdysvallat saavat tarvittaessa käyttöönsä Raaseporin varuskunta-alueen ja Syndalenin harjoitusalueen.
Koulutus.
Uudenmaan prikaati kouluttaa merijalkaväkeä eli liikkuvia rannikkojoukkoja merivoimien sodanajan tarpeisiin sekä kansainvälisiin tehtäviin. Prikaati kouluttaa mm. rannikkojääkäreitä, kranaatinheitinmiehiä, pioneereja, sotilaspoliiseja, ajoneuvonkuljettajia, veneenkuljettajia sekä esikunta- ja viestikomppanioita. Lisäksi koulutusta annetaan moniin erikoistehtäviin, kuten tulenjohto-, viesti- ja mittaustehtäviin sekä lääkintä- ja huoltotehtäviin.
Rannikkojääkärien koulutus siirtyi Upinniemessä vuosina 1960-1989 toimineesta Rannikkojääkäripataljoonasta vuonna 1990 Uudenmaan prikaatiin Dragsvikiin. 
Prikaatissa koulutetaan myös valmiusrannikkojääkäreitä, jotka palvelevat prikaatin valmiusyksikössä (VYKS ATU). Joukko on erityiskoulutettu vaativiin sotilasoperaatioihin rannikolla ja saaristossa. Palvelusaika valmiusyksikössä on 347 vuorokautta tehtävästä riippumatta, ja sotilaat valitaan koulutukseen peruskoulutuskauden jälkeen erityisvaatimusten perusteella. Yksikkö on sijoitettu 1. rannikkojääkärikomppaniaan.
Joukkoyksiköt.
Organisaatioon kuuluvat seuraavat osat ja joukkoyksiköt:
Prikaatiin kuului 1990-luvulla myös Raaseporin tykistörykmentti (RaaTR) ja sitä aikaisemmin kenttätykistöpatteristo. Nykyiset joukkoyksiköt eli pataljoonat olivat ennen rannikkojääkärikoulutuksen aloittamista nimeltään:
Johto.
Prikaatin komentajina ovat toimineet seuraavat upseerit:
Raitamäki

Raitamäki on Etelä-Pohjanmaan korkein kohta. Se sijaitsee Soinin kunnan kaakkoisosassa yhdystien 7140 varrella. Raitamäki on 240 metriä merenpinnan yläpuolella.
Lähteet.
Pohjan stadion

Pohjan stadion on Tornion suurin urheilupaikka. Se rakennettiin vuonna 1952 entiselle soranottopaikalle. Helsingin olympialaiset järjestettiin samana vuonna, joihin olympiatuli kuljetettiin Tornion kautta. Silloin järjestettiin myös ensimmäiset Soihtukisat, joita on järjestetty aina 2000-luvun alkuun asti. Muistona olympiatulen vierailusta Torniossa, suunnitteli Ensio Seppänen patsaan stadionille. Yleisurheilussa on järjestetty SM-viestit Pohjan stadionilla 1986 järjestävien seurojen ollessa Tornion Pyry ja Alatornion Pirkat. 
Tornion Pallo -47 (TP-47) pelaa kaikki kotiottelunsa Pohjan stadionilla ja sitä varten on jouduttu rakentamaan lisäkatsomo, pukuhuone ja suihkutilat. Stadionilla on 1 350 istumapaikkaa ja kokonaiskapasiteetti on noin 3 500 katsojaa. Vuosina 2004 ja 2005 TP-47 pelasi Veikkausliigassa, ja katsojakeskiarvo kaudella 2004 oli yli 3 000.
Pohjan stadion toimi aina 1980-luvun alkuun asti myös jääpallokenttänä ja Tornion Pallo-Veikkojen jääpallojoukkueen kotiareenana. Merkittävin jääpallotapahtuma kentällä on ollut vuoden 1975 jääpallon MM-kisojen avausottelu Ruotsi–Neuvostoliitto yli 4 000 katsojan läsnä ollessa.
Pohjan stadionille jääkenttä toimi 1950- ja 1960-luvuilla myös pikaluisteluratana jääpallokentän yhteydessä. 1960-luvulla murtomaahiihdossa olivat puistohiihdot hyvin suosittuja. Niinpä Pohjan stadionin alueella ja sen välittömässä ympäristössä järjestettiin vuosittain puistohiihtokisoja nimekkäimpänä edustajana olympiavoittaja Eero Mäntyranta.
Vuonna 1962 Pohjan stadionin pohjoiskaarteeseen rakennettiin väliaikainen putkihyppyrimäki, koska Kokkokankaan hyppyrimäki oli liian suuri 1960-luvun aloitteleville mäkihyppääjille. Putkimäestä hypättiin parhaimmillaan noin 13 metrin hyppyjä. Hyppyharrastuksen laannuttua mäki purettiin 1970-luvulla.
Stadionin läheisyydessä on myös yhdeksänväyläinen frisbeegolf-rata.
Vuoden 2024 kesällä stadionille suoritettiin uudistustöitä, jossa muun muassa entinen kenttä vaihdettiin tekonurmeen. Näin jalkapalloilijat pääsivät viiden vuoden jälkeen takaisin Pohjan Stadionille 31. elokuuta 2024, jolloin Kakkosessa pelannut TP-47 jatkoi pelejään Stadionin tekonurmella.
SinKing

SinKing on suomalainen thrash metalia soittava yhtye. Yhtye perustettiin vuonna 2003 ja se voitti Finnish Metal Expossa 2005 järjestetyn Hilselinko-kilpailun. Voitollaan yhtye ansaitsi esiintymisen kesän 2005 Tuska-festivaaleilla sekä levytyssopimuksen. Yhtyeen vuonna 2006 julkaisema "Revenge Is Coarse" -single oli Suomen singlelistan ensimmäisellä sijalla.
Mannisenjärvi

Mannisenjärvi on Kiiminkijoen vesistöalueeseen kuuluva järvi Mannilan kylässä Joloksen kaupunginosassa Ylikiimingissä Oulussa Pohjois-Pohjanmaalla. Järvi on Kiiminkijokeen laskevan Jolosjoen alkulähde. Järven pinnan korkeus on 67,4 metriä merenpinnan yläpuolella.
Jolosjärven tavoin Mannisenjärvi sijaitsee muuttolintujen reitillä ja on lintujen levähdysalue. Järvi on matala ja vähävetinen. Vetensä järvi saa pääasiassa Hirviojasta sekä Jolosjärvestä laskevasta Välioja–Keskimmäisenojasta.
L’Osservatore Romano

L’Osservatore Romano (italiaa, suomeksi ”Rooman tarkkailija”) on Vatikaanivaltion ja Pyhän istuimen puolivirallinen lehti. Vatikaanivaltion toinen pääviestin on Vatikaanin radio. Lehti ilmestyy päivittäin italiaksi. Lehden kunkin päivän numero ilmestyy jo edellisen päivän iltapäivällä, mikä johtaa joskus sekaannuksiin ilmestymispäivämäärissä.
"L’Osservatore Romanon" ensimmäinen numero ilmestyi 1. heinäkuuta 1861 Roomassa. Lehden perusti tuolloisen paavillisen hallituksen virkaatekevä sisäministeri Marcantonio Pacelli, myöhemmän paavi Pius XII:n (siviilinimeltään Eugenio Pacelli) isoisä. Lehden alkuperäinen koko oli neljä sivua. Jo vuoden 1861 lopussa lehden nimestä poistettiin sen alaotsikko ”siveellinen sanomalehti”. Lehden otsikon alla on alusta asti ollut sen motto ”Unicuique suum – non praevalebunt” ("Jokaiselle omansa – ne eivät sitä voita"; vrt. Matteuksen evankeliumin 16:18, jossa Jeesus sanoo Pietarille, etteivät helvetin portit tule voittamaan kirkkoa).
Pius IX tunsi yhteiskunnan liberalisoitumisen uhkaavan katolisen kirkon ja kristinuskon asemaa. Hänen aikanaan L’Osservatore Romanosta tuli katolisen kirkon modernismin ja liberalismin vastaisen taistelun äänitorvi. Erityisesti konservatiivisen Augusto Bavieran tultua lehden päätoimittajaksi 1866 lehti kävi kärjekkääseen taisteluun kristinuskon vastaisia voimia, vasemmistolaisuutta ja yhteiskunnan vapaamielisyyttä vastaan. Lehdessä julkaistiin myös satunnaisesti juutalaisvastaisia artikkeleita ja kiivailtiin vapaamuurareita vastaan.
1938 lehti kritisoi avoimesti kansallissosialistista rotupolitiikkaa ja juutalaisten syrjintää Kolmannessa valtakunnassa. Lehti myös tuomitsi toisen maailmansodan. 
Kuten yleensäkin sanomalehdissä, julkaistavat artikkelit edustavat virallisesti vain niiden kirjoittaneiden toimittajien mielipiteitä. Käytännössä Vatikaanivaltion valtiosihteeri kuitenkin valvoo lehdessä julkaistavaa materiaalia, ja katolisen kirkon virallisesta kannasta eroavien artikkeleiden julkaisu estetään tai niiden kirjoittajia rangaistaan. Lehden toimituksellinen politiikka on perinteistä: Se julkaisee paavin sekä muiden korkeiden kirkonmiesten puheita ja saarnoja sekä virallisia kirkollisia dokumentteja, kommentoi niitä lyhyesti ja tarkastelee maailman politiikkaa katolisen kirkon näkökulmasta. Lehti harrastaa tuskin syvällemenevää kriittistä journalismia. Katolisen kirkon ”puolivirallisena lehtenä” L’Osservatore Romano on arvokas ja tiiviisti seurattu tietolähde. 
Italiankielisen version lisäksi lehdestä ilmestyy virallinen versio viikoittain myös ranskaksi (vuodesta 1949), englanniksi (vuodesta 1968), espanjaksi ja portugaliksi (vuodesta 1969), saksaksi (vuodesta 1971) sekä kuukausittainen versio puolaksi (vuodesta 1980). Myös italiaksi ilmestyy viikoittainen versio vuodesta 1950.
Teratogeneesi

Teratogeneesi on lääketieteellinen termi, joka on johdettu kreikan kielestä ja tarkoittaa suoraan käännettynä "hirviön luomista". Teratogeneesillä viitataan raskaudenaikaisten epämuodostumien syntymiseen, joista tavallisimpia ovat keskushermoston, sydämen ja virtsateiden epämuodostumat. Suurin osa raskaudenaikaisista epämuodostumien syntymisistä johtaa raskauden keskenmenoon, ja vastasyntyneillä epämuodostumia havaitaan noin 2–3 %:lla. Suurin herkkyys epämuodostumien syntymiselle on sikiönkehityksen varhaisvaiheessa viikkojen 1–8 välillä, jolloin tapahtuu blasto- ja organogeneesiä.
Teratogeeni on näitä epämuodostumia aiheuttava aine; esimerkiksi alkoholi sekä monet lääkkeet voivat raskauden aikana käytettyinä aiheuttaa lapselle epämuodostumia. Ehkä lääketieteen historian tunnetuin teratogeeni on talidomidi, jota käytettiin raskaudenaikaiseen pahoinvointiin ennen kuin sen voimakkaat teratogeeniset vaikutukset tulivat ilmi.
Porin stadion

Porin stadion on Porissa Isomäessä sijaitseva yleisurheilu- ja jalkapallostadion, joka avattiin vuonna 1966. Stadion toimii Kakkosessa pelaavien Musan Salaman ja FC Jazzin kotikenttänä. Stadionin kapasiteetti on yhteensä 12 300 katsojaa.
Historia.
Porin stadionin kenttä on valmistunut vuonna 1964 ja katsomo- sekä huoltorakennukset vuonna 1965. Ensimmäinen virallinen jalkapallo-ottelu pelattiin kentällä jo vuotta aikaisemmin toukokuussa 1963. Stadionilla on toteutettu kolme perusparannusta, vuosina 1981, 1990 ja 1999–2000. Viimeisimmän remontin myötä stadion sai kaksi katettua kaarrekatsomoa sekä valaistuksen. Samassa yhteydessä stadionin analoginen viisarikello vaihdettiin digitaliseen tulostauluun. Nykyinen nurmikenttä on otettu käyttöön vuonna 1990. 
Itsenäisyyspäivänä 1966 Stadionin pääsisäänkäynnin edustalla paljastettiin kuvanveistäjä Kalervo Kallion suunnittelema keihäänheittäjäpatsas. Se kuvaa Matti Järvisen kultamitaliheittoa Los Angelesin kesäolympialaisissa 1932. Veistos on usein kärsinyt vandalismista, sen keihäs varastetaan tai turmellaan säännöllisesti. 
Kalevan kisat stadionilla on käyty neljästi, vuosina 1967, 1983, 2005 ja 2015. SM-viestit järjestettiin stadionilla ensimmäistä kertaa heinäkuussa 2012. 
Stadionilla on pelattu yksi jalkapallon A-maaottelu, kaksi naisten A-maaottelua sekä useita juniorimaaotteluita.
Ominaisuudet.
Porin stadionilla on katsomopaikkoja noin 12 300. Katettuja istumapaikkoja on pääkatsomossa 2 400 ja kahdessa vuonna 2000 valmistuneessa kaarrekatsomossa yhteensä 2 000. Aurinkokatsomossa on noin 2 000 istumapaikkaa ja lisäksi stadionin kaarteissa on seisomapaikkoja. Pääkatsomon yhteydessä on noin 30 hengelle tarkoitettu aitio. Lisäksi stadionilla on pieni katsomonosa liikuntarajoitteisille.
Stadionin yhteydessä olevassa huoltorakennuksessa on muun muassa kahdeksan pukuhuonetta, neljä yleisökäymälää, voimailutila, kahvio, urheilukeskuksen tekniset tilat sekä konesuojat. Lisäksi alueella on erillinen kuuluttamorakennus ja olutpub. Stadionin omistaja on Porin kaupunki ja sitä hoitaa kaupungin vapaa-aikavirasto.
Stadionin kentän pinnoite uusittiin kesällä 2014 vuoden 2015 Kalevan kisoja varten. Aiempi pinnoite oli 1980-luvulta.
Ennätykset.
Porin stadionin yleisöennätys 12 050 on Kalevan kisojen päätöspäivältä 13. elokuuta 1967. Jalkapallo-otteluiden yleisöennätys 11 193 on lokakuulta 1993, jolloin FC Jazz kohtasi Myllykosken Pallon Suomen mestaruuden ratkaisseessa pelissä.
Yleisurheilu.
Miehet
Naiset
Kokkolan keskuskenttä

Kokkolan keskuskenttä on Kokkolassa sijaitseva jalkapallostadion, joka avattiin vuonna 1935. Stadion toimii Ykkösessä pelaavan KPV:n ja Kakkosessa pelaavan GBK:n miesten joukkueen sekä Naisten Ykkösessä pelaavien Kokkola F10:n ja GBK:n naisten joukkueen kotikenttänä. Stadionin kapasiteetti on 3 000 katsojaa.
Historia.
Kokkolan keskuskentän avajaisottelussa sunnuntaina 14. heinäkuuta 1935 GBK voitti KPV:n luvuin 5–0. GBK:n Enok Honga teki ottelussa historian ensimmäisen maalin uudella kentällä.
Ominaisuudet.
Keskuskentän tämänhetkinen yleisökapasiteetti on 3 000 katsojaa. Se jakautuu 686 katsojan katettuun katsomoon, sekä 816 katsojan uuteen katettuun katsomoon. Päädyissä on myös aurinkokatsomoita. Alkuperäistä nurmikenttää ei oltu lämmitetty, eikä stadionilla ole valaistusta. Vuonna 2020 Keskuskentän remontissa luonnonnurmi korvattiin lämmitettävällä tekonurmella. Samalla kenttä suurennettiin kokoon 105m x 68m. 
KPV:n sarjanousu Veikkausliigaan kaudeksi 2019 pakottaa seuran kehittämään keskuskentän olosuhteita. Kokkolan kaupunginhallitus ilmoitti marraskuussa 2018 ehdottavansa valtuustolle noin 900 000 euron satsauksia. Siitä vuoden 2019 talousarvioon varataan 700 000 euroa katettuihin katsomopaikkoihin ja pieniin parannuksiin kentällä. Veikkausliigassa pelaamiseen vaaditaan esimerkiksi katettuja katsomopaikkoja vähintään 1 500 hengelle, liigapaikan vaatima valaistus on tulossa keskuskentälle vasta vuonna 2020. Valojen puuttumisen vuoksi syksyn 2018 liigakarsintaottelu KPV–TPS vastaan jouduttiin aloittamaan keskiviikkona jo kello 14. Kokkolan kaupunginvaltuusto päätti marraskuussa 2019 yksimielisesti, että keskuskentälle hankitaan kaudelle 2020 valaistus.
Ennätykset.
Keskuskentän yleisöennätys, 5 806 katsojaa, on vuoden 1969 pääsarjaottelusta KPV - HJK.
Pukeutumisohje

Pukeutumisohje eli "pukeutumiskoodi" tai pukukoodi tarkoittaa tilaisuuteen kutsuvan tahon esittämää toivomusta siitä, miten saapuvat vieraat pukeutuvat tilaisuutta varten. Koodi lukee kutsussa. Etikettiä ja kutsujen pukukoodia on syytä noudattaa, pukukoodi kertoo juhlan laadusta ja sen noudattaminen myös osoittaa kunnioitusta juhlan järjestäjää kohtaan.
Pukukoodissa esitetään perinteisesti miesten asu, jota naisen asun tyyli seuraa. Tämä johtuu vanhasta tavasta osoittaa juhlakutsu miehen nimellä, esimerkiksi herra ja rouva Ville Virtanen. Pariskunnan tulee pukeutua yhtä pukukoodin mukaisesti.
Karkkilan Urheilijat

Karkkilan Urheilijat (lyhyemmin KaU) on karkkilalainen urheiluseura, joka perustettiin vuonna 1968. Seura on tunnettu varsinkin koripallon saralla, mutta myös paini ja petankki ovat mukana toiminnassa.
Historia.
Seuran historia ulottuu vuoteen 1950, jolloin paikkakunnan työväestön urheiluelämä oli jakaantunut kahtia poliittisten syiden takia. Jakaantumisen seurauksena oli perustettu Karkkilan Sisu ja Karkkilan Työväen Urheilijat eli KTU, molemmat aktiivisesti toimivia urheiluseuroja. Halua seurojen yhdistämiseen kuitenkin oli ja yhteiset urheilutapahtumat tasoittivat tietä. Paikkakunnalla toimiva Karkkilan Metallityöväen Ammattiosasto oli muun muassa jo 1964 vedonnut molempiin osapuoliin osapuolijaon lopettamiseksi ja voimavarojen yhdistämiseksi. 
Vuoden 1968 alussa Työväen Urheiluliiton Uudenmaan piirin puheenjohtaja, karkkilalainen Risto Lindfors, teki aloitteen molemmille osapuolille yhteisestä neuvottelutilaisuudesta. Kokoontuminen johti toimikunnan perustamiseen, jossa molemmat osapuolet olivat edustettuina. Asetettu toimikunta valmisteli asiaa kevään ajan ja toukokuussa järjestettiin kilpailu perustettavan urheiluseuran nimestä. Seuran perustava kokous pidettiin 13. kesäkuuta 1968 ja pidetyssä kokouksessa äänestettiin uuden seuran nimestä. Yli puolet annetuista äänistä kannatti nimeä Karkkilan Urheilijat ja näin uusi urheiluseura oli saanut nimensä. Lisäyksityiskohtana mainittakoon, ettei voittanut nimiehdotus ollut nimikilpailussa edes ehdolla eli valittua nimeä ei kukaan ollut kilpailun kautta edes ehdottanut.
Ensimmäinen hallitus:
Muut jäsenet:
Jaostoiksi hyväksyttiin koripallo, jalkapallo, jääkiekko, hiihto, suunnistus, yleisurheilu,
voimistelu, voimailu, nais- ja kuntourheilu sekä lisäksi huvitoimikunta.
Myöhemmin mukaan tuli paini- sekä petankki-jaostot.
Koripallo.
Koripallossa Karkkilan Urheilijoiden miesten edustusjoukkue, KaU Koris, pelaa tällä hetkellä I-divisioonassa ja naisten joukkue eteläisessä II-divisioonassa.
Jevgeni Kisin

 
Jevgeni Igorevitš Kisin (; s. 10. lokakuuta 1971 Moskova) on venäläinen pianisti.
Kisin syntyi Moskovassa juutalaiseen perheeseen. Jo 11 kuukauden ikäisenä hänen kerrotaan hyräilleen Alla-sisarensa pianolla soittaman Bachin sävellyksen melodian mukana. Kisin aloitti piano-opinnot 6-vuotiaana tunnetussa Gnesin-instituutin lahjakkaille lapsille tarkoitetussa musiikkikoulussa. Hänen opettajanaan oli Anna Pavlovna Kantor, jolta hän edelleenkin saa opetusta.
Jevgeni Kisin debytoi 12 vuoden iässä Wolfgang Amadeus Mozartin pianokonserton nro 20 (KV 466) solistina ja piti ensimmäisen soolokonsertinsa vuotta myöhemmin Moskovassa. Hänen poikkeukselliset lahjansa tulivat kansainväliseen tietoisuuteen, kun hän levytti vuonna 1984 Frédéric Chopinin molemmat pianokonsertot Moskovan filharmonisen orkesterin solistina.
Kisin on saanut lukuisia palkintoja ja tunnustuksia. Toukokuussa 2001 hänelle myönnettiin Manhattan School of Musicin kunniatohtorin arvo ja vuonna 2005 Herbert von Karajan -palkinto. Vuonna 2006 hän sai Grammy-palkinnon parhaasta solistiesityksestä sekä Echo-palkinnon jo toista kertaa. 
Kisin tunnetaan erityisesti keskeisen romanttisen pianokirjallisuuden, kuten Chopinin, Robert Schumannin ja Franz Lisztin, tulkkina. Kisin itse kuitenkin pitää suosikkisäveltäjänään Johann Sebastian Bachia. Hän vieraillut Suomessa 1990-luvulta alkaen ja esiintynyt muun muassa Korsholman musiikkijuhlilla ja Tampereella.
Ignatius Donnelly

Ignatius Loyola Donnelly (3. marraskuuta 1831 – 1. tammikuuta 1901) oli Yhdysvaltain kongressin jäsen, populisti ja kirjailija. Hänet tunnetaan parhaiten hänen Atlantista koskevasta kirjastaan "Atlantis: The Antediluvian World" (Atlantis, kadonnut manner). 
Varhaisvuodet ja koulutus.
Donnelly syntyi Philadelphiassa, Pennsylvaniassa, opiskeli lakia ja pääsi lakimiesten ammatilliseen yhdistykseen "Bar associationiin" 1852. Vuonna 1855 hän nai Katherine McCaffreyn, jonka kanssa hän sai kolme lasta. Hän muutti Minnesotaan 1857, jossa hän asettui Dakotan piirikuntaan. Yhdessä useiden kumppaneidensa kanssa Donnelly perusti yhteisön nimeltä Nininger City. Kuitenkin Yhdysvaltojen "vuoden 1857 paniikki" lopetti yritykset osuustoiminnallisesta viljelystä, ja yhteisö jätti Donnellyn syviin velkoihin.
Poliittinen ura.
Donnelly siirtyi politiikan pariin ja hän toimi Minnesotan varakuvernöörinä vuosina 1860–1863. Hän oli Minnesotan republikaanien kongressiedustaja 1863–1868 ja senaattori 1874–1878. Donnelly ajoi "Freedmen's Bureaun" mahdollisuutta tarjota koulutusta vapautetuille orjille, jotta he voisivat suojella itseään kunhan virasto olisi lakkautettu. Donnelly oli myös yksi varhaisista naisten äänioikeuden puolestapuhujista. 
Minnesotan senaatista lähtönsä jälkeen 1878 Donnelly palasi lakiasioiden ja kirjoittamisen pariin. Vuonna 1882 hän julkaisi parhaiten tunnetun teoksensa "Atlantis: The Antediluvian World", jossa hän esitteli teoriansa myyttisen Atlantiksen mantereen uppoamisesta. Tämän jälkeen hän toimi organisoijana Minnesotan "Farmers' Alliancessa". Donnelly pyrki kansalliseen politiikkaan 1892, kirjoittaen alustuksen "People's Party-puolueen" "Omaha platformiin". Hän oli People's Partyn ehdokas Yhdysvaltojen varapresidentin virkaan vuonna 1900. 
Donnellyn vaimo Katherine kuoli 1894, ja neljä vuotta myöhemmin Donnelly avioitui sihteerinsä Marion Hansonin kanssa. Donnelly kuoli 1. tammikuuta 1901 Minneapolisissa, ja hänet on haudattu Calvaryn hautausmaalle St. Pauliin Minnesotaan. Hänen henkilökohtaiset paperinsa on arkistoitu Minnesota Historical Societyyn.
Petrimalja

Petrimalja on eräänlainen bakteeriviljelyastia. Petrimalja nimettiin saksalaisen bakteriologin Julius Richard Petrin (1852–1921) mukaan, joka keksi sen työskennellessään apulaisena Robert Kochin kanssa 1877–1879.
Mikrobiologiassa käytetään usein petrimaljoja, joissa on agaria viljelyaineena. Astia täytetään osittain lämpimällä agar-nesteellä, jossa on tietty yhdistelmä ravintoaineita, suoloja ja aminohappoja sekä mahdollisesti antibiootteja. Agarin jähmetyttyä astialle laitetaan mikrobinäyte.
Petrimaljoja voidaan käyttää myös moniin muihin tarkoituksiin ilman agaria, kuten soluviljelyyn. Tyhjissä petrimaljoissa voidaan myös tutkia kasvien itämistä, pienten eläinten käyttäytymistä tai käyttää päivittäisissä laboratoriotehtävissä, kuten nesteiden kuivaamisessa uunissa tai näytteiden kantamisessa ja varastoimisessa.
Melanie Thornton

Melanie Janene Thornton () oli yhdysvaltalainen pop-laulaja sekä saksalaisen eurodance-yhtye La Bouchen keulakuva vuosina 1994–2000 ennen soolouralle siirtymistään. La Bouche teki 1990-luvulla muun muassa hitit ”Sweet Dreams” ja ”Be My Lover”. 
Elämä ja ura.
Thornton oli lähtöisin Etelä-Carolinasta ja harrasti musiikkia jo nuoruusvuosinaan. Hän muutti Saksaan sisarensa perässä vuonna 1991 ja otti kaksoiskansalaisuuden. Setänsä rohkaisemana Thornton alkoi esiintyä saksalaisilla klubeilla parempien tienestien toivossa ja työstää demoja studiossa. Hän oli 1990-luvun alkupuolella mukana useissa lyhytaikaisissa eurodance-projekteissa, joiden levytykset jäivät vain yhteen tai muutamaan singlejulkaisuun.
Musiikkituottaja Frank Farian värväsi Thorntonin La Bouchen päälaulajaksi kuultuaan tämän levyttämän version ”Sweet Dreams” -kappaleesta. Lisäksi hän levytti Le Click-yhtyeelle kappaleen ”Tonight Is The Night” . Thorntonia kosiskeltiin myös myös Le Clickiin, mutta hän päätti itse jäädä päälaulajaksi siihen yhtyeeseen, jonka kappale menestyy parhaiten markkinoilla. Kun La Bouchen ”Sweet Dreams”-kappale saavutti paremman menestyksen, Thornton jatkoi yhteistyötä Farianin kanssa La Bouchessa.
Thornton siirtyi La Bouchesta soolouralle vuonna 2000 ja puoli vuotta ennen hänen kuolemaansa julkaistu debyyttialbumi "Ready to Fly" menestyi Euroopan markkinoilla.
Thornton kuoli lento-onnettomuudessa Sveitsissä marraskuussa 2001, kolme kuukautta laulaja Aaliyahin lento-onnettomuuden jälkeen. Hän oli tuolloin matkalla Zürichiin televisioesiintymisiin ja mainostamaan uutta ”Wonderful Dream (Holidays Are Coming)” -singleään. Thornton oli yksi onnettomuuden 24:stä uhrista. Hänet on haudattu Etelä-Carolinaan.
Keski-Suomen Vihreät

Keski-Suomen Vihreät on Keski-Suomen vaalipiirissä toimiva Vihreän liiton piiriyhdistys. Sen puheenjohtaja vuodesta 2022 on ollut Emilia Lakka ja varapuheenjohtaja Jari Penttinen.. Vihreillä on ollut vuodesta 2015 yksi kansanedustaja Keski-Suomesta: Touko Aalto (2015-2019) ja Bella Forsgrén vuodesta 2019.
Kaakkois-Suomen vihreät

Kaakkois-Suomen vihreät on Kaakkois-Suomen vaalipiirissä toimiva Vihreän liiton piirijärjestö. Sen puheenjohtaja on Tiina Rosberg. Vuoden 2012 loppuun asti yhdistys toimi vanhan Kymen vaalipiirin piirijärjestönä, mutta toimialue on sen jälkeen kattanut myös entisen Etelä-Savon vaalipiirin. Kaakkois-Suomen Vihreistä valittiin vuonna 2019 eduskuntaan kansanedustajiksi Hanna Holopainen ja Heli Järvinen. Vuoden 2023 eduskuntavaaleissa ainoaksi kansanedustajaksi valittiin jatkokaudelle Hanna Holopainen.
Jäsenjärjestöt.
Kaakkois-Suomen Vihreiden jäsenjärjestöjä ovat
Vaalit.
Aluevaalit.
"Yhdistys kattaa sekä Etelä-Karjalan, Etelä-Savon että Kymenlaakson hyvinvointialueet."
Lapin vihreät

Lapin vihreät ry, Lappi Ruonát rs on Lapin vaalipiirissä toimiva Vihreän liiton piirijärjestö. Yhdistys on perustettu vuonna 1986. Sen puheenjohtaja vuosina 2018-2019 on Pekka Nyman. Yhdistyksen kotipaikka on Rovaniemi. 
Eduskuntavaaleissa 2019 Lapin Vihreät lähes nelinkertaisti (3,7) äänimääränstä verrattuna edellisiin eduskuntavaaleihin. Ääniä tuli 9 706 ja äänestysprosentti oli 9,7. Riikka Karppinen jäi vain 9 äänen päähän läpimenosta eduskuntaan. Hänen henkilökohtainen äänimääränsä oli 7 818, mikä oli vaalien toiseksi suurin henkilökohtainen äänimäärä Lapin vaalipiirissä ja kolmanneksi suurin vihreiden ehdokkaan saama äänimäärä koko maassa. Vihreiden kannatus oli vahvaa Rovaniemen lisäksi Karppisen kotikunnassa Sodankylässä, Pelkosenniemellä, Kittilässä, Kolarissa ja Inarissa. 
Lapin Vihreiden kunnallisjärjestöt ja niiden toimialueet vuonna 2019
Vihreiden valtakunnallisten yhdistysten paikalliset yhdistykset Lapissa vuonna 2019
Oulun vaalipiirin Vihreät

Oulun vaalipiirin Vihreät ry on Oulun vaalipiirissä toimiva Vihreän liiton piiriyhdistys. Vuosina 1987–2011 Vihreiden kansanedustajana Oulun vaalipiiristä toimi Erkki Pulliainen, 2011-2015 Satu Haapanen, 2015–2019 Hanna Halmeenpää ja 2019 lähtien Jenni Pitko.
Jäsenjärjestöt.
Paikallisyhdistykset
Oululaisten yhdistysten kattojärjestö
Valtakunnallisten järjestöjen paikallisyhdistykset
Vaalit.
Aluevaalit.
"Yhdistys kattaa sekä Kainuun että Pohjois-Pohjanmaan hyvinvointialueet."
Satakunnan Vihreät

Satakunnan Vihreät ry on Satakunnan vaalipiirissä toimiva Vihreän liiton piiriyhdistys. Sen toiminnanjohtaja on Juuli Ojansuu.
Vaasan vaalipiirin vihreät

Vaasan vaalipiirin vihreät () on Vaasan vaalipiirissä toimiva Vihreän liiton piirijärjestö. Sen puheenjohtaja on Lotta Alhonnoro ja toiminnanjohtaja Mikko Jokipii.
Puolueella ei ole kansanedustajaa Vaasan vaalipiirissä. Valtuutettuja Vihreillä on Vaasan vaalipiirissä 7 kunnassa.
Vaalihistoria.
Aluevaalit.
"Yhdistys kattaa sekä Etelä- että Keski-Pohjanmaan ja Pohjanmaan hyvinvointialueet."
Pascal Chimbonda

Pascal Chimbonda (s. 21. helmikuuta 1979 Les Abymes, Guadeloupe) on ranskalainen 
peliuransa päättänyt jalkapalloilija, pelipaikaltaan puolustaja.
Chimbonda pelasi aktiiviuransa viimeiset vuodet Englannin Valioliigan Tottenhamissa,edustettuaan sitä ennen Le Havrea, Bastiaa, Wigania ja Tottenhamia ja Sunderlandia.
26. tammikuuta 2009 Chimbonda palasi Tottenhamiin oltuaan poissa joukkueesta vain kuusi kuukautta, kun siirto Tottenhamista Sunderlandiin oli kesällä 2008 varmistunut. Tottenham rekisteröi Chimbondan 15 minuuttia liian myöhään valioliigajoukkueeseensa, joten Chimbonda ei ole vielä edustuskelpoinen 27. tammikuuta pelattavassa Stoke City pelissä.
Chimbonda on pelannut myös Ranskan maajoukkueessa. Hän kuului Ranskan joukkueeseen vuoden 2006 MM-kisoissa.
Dimităr Berbatov

Dimităr Ivanov Berbatov (, s. 30. tammikuuta 1981 Blagoevgrad, Bulgaria) on bulgarialainen jalkapalloilija, pelipaikaltaan hyökkääjä. Hän pelasi pitkään Saksassa ja Englannissa, ja uransa viimeiset vuodet hän pelasi Ranskan, Kreikan ja Intian sarjoissa. Hän on Hristo Bonevin ohella Bulgarian maajoukkueen kaikkien aikojen paras maalintekijä.
Seurajoukkueura.
Berbatov aloitti jalkapalloilun Pirin Blagoevgrad -nimisessä joukkueessa, jota hänen isänsä, niin ikään Bulgarian maajoukkueessa pelannut Ivan Berbatov, edusti. Ensimmäisen ammattilaissopimuksen Berbatov teki 17-vuotiaana TsSKA Sofian kanssa. Samana vuonna hän saavutti seurassa Bulgarian Cupin voiton. Vuonna 2001 Berbatov siirtyi Saksaan Bayer Leverkusenin riveihin. Leverkusenissa hänestä kehittyi huippuluokan maalintekijä.
Tottenhamin riveihin Englantiin Berbatov siirtyi vuonna 2006. Hän nousi nopeasti yhdeksi seuran avainpelaajista. Kaudella 2006–2007 Berbatov teki 33 liigaottelussa 12 maalia. Seuraavalla kaudella Berbatov olikin Englannin suurseurojen ykköshankintakohteita. Chelsea tarjosi Berbatovista peräti 32 miljoonaa puntaa, mikä olisi ollut Englannin uusi siirtoennätys. 24. helmikuuta 2008 Berbatov voitti Englannin liigacupin Tottenhamissa, kun Tottenham voitti loppuottelussa Wembleyllä Chelsean 2–1. Hän teki ottelussa rangaistuspotkusta Tottenhamin 1–1-tasoitusmaalin. Kaudella 2007–2008 Berbatov onnistui 36 liigaottelussa maalinteossa 15 kertaa.
Vuonna 2008 Berbatov siirtyi pitkien neuvottelujen jälkeen Manchester Unitediin 30,75 miljoonan punnan siirtosummalla. United-debyytissään 13. syyskuuta 2008 Berbatov sai tililleen yhden maaliin johtaneen syötön, kun United hävisi Liverpoolille 2–1. Kaikkiaan hän viimeisteli ensimmäisellä kaudellaan 9 maalia 29 liigaottelussa. Kaudella 2009–2010 Berbatov pystyi kahteentoista maaliin. Kauden 2010–2011 hän aloitti loistavasti tehden muun muassa hattutempun Liverpoolia vastaan. 27. marraskuuta 2010 Berbatov sivusi Valioliigan yhden ottelun maaliennätystä tekemällä peräti viisi maalia Blackburn Roversia vastaan Unitedin 7–1-voittoon päättyneessä ottelussa. Samaan saavutukseen ovat aiemmin kyenneet vain englantilaiset Andy Cole, Alan Shearer ja Jermain Defoe. Berbatovista tuli näin ensimmäinen ja lokakuuhun 2015 saakka ainoa Valioliigassa viisi maalia yhdessä ottelussa tehnyt ulkomaalainen pelaaja.
Vuonna 2012 Berbatov siirtyi Manchester Unitedista Fulhamiin. Tammikuussa 2014 hän siirtyi Ranskan Ligue 1:ssä pelaavaan Monacoon ja pelasi sielläkin 1,5 kautta. Kaudella 2015–2016 Berbatov edusti kreikkalaisseura PAOK:ia ja yhden välivuoden jälkeen vielä kaudella 2017–2018 intialaista Kerala Blastersia.
Maajoukkueura.
Berbatov debytoi vuonna 1999 Bulgarian maajoukkueessa. Hänestä kehittyi yksi joukkueen tärkeimmistä pelaajista. Hän kuului Bulgarian joukkueeseen vuoden 2004 EM-kisoissa.
Berbatov ilmoitti toukokuussa 2010 lopettavansa pelaamisen maajoukkueessa. Hän pelasi 78 maaottelua, joissa teki 48 maalia. Berbatov on maaleillaan Bulgarian ennätysmies.
Six Complete

Six Complete on Tasavallan Presidentin viides studioalbumi, joka julkaistiin 8. marraskuuta 2006.
Albumin kappale ”Last Night” on uusi versio alun perin Jukka Tolosen ensimmäisellä "Tolonen!" (1971) soololevyllä ilmestyneestä kappaleesta ja ”Dance” puolestaan Tasavallan Presidentin "Lambertland" (1974) -levyllä ilmestyneestä kappaleesta. 
Levyn materiaalista julkaistiin 12. joulukuuta 2005 internetissä (alkuvuonna 2006 myös CD:nä) EP "Six", joka sisältää kappaleet ”Blast from the Past”, ”Climb the Ladder” ja ”The Maze”.
Eino Kettunen

Eino Kettunen (13. toukokuuta 1894 Juuka – 15. elokuuta 1964 Helsinki) oli suomalainen säveltäjä ja sanoittaja. Vuonna 1950 hän sanoitti 9 Toivo Kärjen sävellystä, jotka melkein kaikki levytti Jorma Ikävalko.
Kettusen muistomerkki sijaitsee Juuan kirjastotalon vieressä, lähellä Kettusen kotitaloa.
Kettusen tuotantoa esitti vuodesta 1995 alkaen Kuplettikööri. Vuosien myötä esiintyjäryhmä kuihtui ja alkuperäisestä kokoonpanosta on jäljellä vielä Hannu Musakka, joka on ottanut käyttöönsä Kupletööri - nimikkeen ja joka viittaa edeltäjäänsä Kuplettikööriin. Kettusen kupletteja on esitetty mm. Kaustisen Folk Music Festival - tapahtumassa vuodesta 1996 alkaen vuosittain ja edelleen. Kupletööri Hannu Musakka jatkaa Kettusen ja Kuplettiköörin perinnettä, joten ohjelmisto sisältää siten ainoastaan Eino Kettusen lauluja.
Nebojša Radmanović

Nebojša Radmanović (, s. 1. lokakuuta 1949 Gračanica, Bosnia ja Hertsegovinan KT, Jugoslavian FKT, nykyinen (Federaatio), Bosnia ja Hertsegovina) on bosniahertsegovinalainen serbipoliitikko. Hänet valittiin 1. lokakuuta 2006 nelivuotiskaudelle Bosnian presidenttineuvostoon. Kolmikko vannoi virkavalansa 6. marraskuuta 2006 Sarajevossa. Hänet valittiin uudelle kaudelle 2010. Radmanović edustaa serbien nationalistista Riippumattomien sosiaalidemokraattien liittoa (Савез независних социјалдемократа). Radmanović on opiskellut Belgradin yliopiston filosofian laitoksella ja on entinen Serbitasavallan parlamentin jäsen.